**Tematické okruhy:**

1. **Dôležité míľniky v histórii EÚ**

**1951** - Prvá organizácia, Európske spoločenstvo pre uhlie a oceľ, predchodkyňa dnešnej EÚ, bola založená Parížskou zmluvou z roku 1951

**1992** - Samotná EÚ vznikla v roku 1993 na základe Zmluvy o Európskej únii, známej aj pod názvom Maastrichtská zmluva z roku 1992

**2004** – 1. mája 2004 vstúpilo do EÚ Slovensko spolu s ďalšími 9 krajinami

**2013** – doteraz posledné rozširovanie EÚ (Chorvátsko)

1. **Symboly EÚ**

Identitu EÚ tvorí viacero symbolov:

1. **Európska vlajka** je nielen symbolom Európskej únie, ale takisto jednoty Európy a európskej identity v širšom zmysle**. Európsku vlajku tvorí 12 zlatých hviezd na modrom pozadí. Hviezdy symbolizujú ideály jednoty, solidarity a harmónie medzi ľuďmi v Európe.** Ich počet nesúvisí s počtom členských štátov, kruh však vyjadruje ich jednotu.
2. **Európska hymna**: Melódia symbolizujúca EÚ pochádza z 9. symfónie d mol, ktorú v roku 1823 skomponoval Ludwig van Beethoven ako hudobný podklad pre verše Schillerovej „Ódy na radosť“ (Ode "An die Freude") z roku 1785. Hymna nesymbolizuje len Európsku úniu, ale aj Európu v širšom zmysle. Báseň Óda na radosť vyjadruje Schillerovu idealistickú víziu, ktorú zdieľal aj Beethoven, že všetci ľudia sa stanú bratia. V roku 1972 si Rada Európy vybrala Beethovenovu „Ódu na radosť“ za svoju hymnu. V roku 1985 predsedovia vlád a hlavy členských štátov EÚ schválili prijatie skladby za oficiálnu hymnu Európskej únie.
3. **Deň Európy** (9. mája) je oslavou mieru a jednoty v Európe. V tento deň si pripomíname výročie historickej Schumanovej deklarácie. Robert Schuman, francúzsky minister zahraničných vecí, vo svojom prejave prednesenom v Paríži v roku 1950 navrhol novú podobu politickej spolupráce v Európe, ktorá by zabránila vojnám medzi európskymi národmi.
4. **Motto E**Ú: „Zjednotení v rozmanitosti“, toto motto EÚ sa začalo používať v roku 2000. Symbolizuje spojenie Európanov vo forme EÚ s cieľom žiť v mieri a prosperite a využívať výhody rozličnosti kultúr, tradícií a jazykov európskeho kontinentu.
5. **Jednotný vnútorný trh**

***Hlavnou ideou, ktorá stála pri zrode jednotného európskeho trhu, bolo vytvoriť spoločný priestor, v rámci ktorého by sa mohli slobodne pohybovať tovary, služby, kapitál a pracovná sila. Ide o tzv. štyri slobody.***

Jednotný európsky trh sa spomínal už v Rímskych zmluvách v roku 1957, no kvôli nedostatočným rozhodovacím štruktúram sa nemohol hneď stať realitou. Rozhodujúce kroky sa podarilo dosiahnuť až v osemdesiatych rokoch, keď Európska komisia pod vedením Jacqua Delorsa identifikovala 300 otázok, ktoré bolo treba vyriešiť pred jeho spustením. ***Spoločný trh v takej podobe, ako ho poznáme dnes, začal existovať 1. januára 1993.*** Slovensko doňho pristupovalo postupne, posledné krajiny pre nás otvorili svoje pracovné trhy v máji 2011.

***Jednotný európsky trh sa nekončí na hraniciach EÚ. V rámci Európskeho hospodárskeho priestoru majú doňho prístup aj Island, Lichtenštajnsko a Nórsko.*** Švajčiarsko sa na ňom podieľa vďaka bilaterálnym dohodám. Niektorým tretím krajinám bol umožnený prístup do vybraných sektorov.

1. **Priekopníci EÚ**

**Konrad Adenauer**

Prvý kancelár Spolkovej republiky Nemecko, ktorý stál na čele novovytvoreného štátu od roku 1949 do 1963, zmenil viac než ktokoľvek iný tvár povojnového Nemecka a európsku históriu.

Základným kameňom Adenauerovej zahraničnej politiky bolo ***zmierenie s Francúzskom***. S francúzskym prezidentom Charlesom de Gaullom dosiahli historický zvrat: v roku 1963 bývalí úhlavní nepriatelia Nemecko a Francúzsko podpísali zmluvu o priateľstve, ktorá sa stala míľnikom na ceste k európskej integrácii.

**Winston Churchill**

Winston Churchill, bývalý vojenský dôstojník, vojnový spravodajca a britský ministerský predseda (v rokoch 1940 až 1945 a 1951 až 1955) bol jedným z prvých, ktorí vyzývali na ***vytvorenie „Spojených štátov európskych“.*** Po skúsenostiach z druhej svetovej vojny bol presvedčený, že ***len zjednotená Európa dokáže zaručiť mier.*** Jeho cieľom bolo odstrániť raz a navždy európsky nacionalizmus a spory vedúce k vojnám.

**Jean Monnet**

Francúzsky politický a hospodársky poradca Jean Monnet zasvätil život ***myšlienke európskej integrácie. Bol inšpiráciou pre Schumanov plán, v ktorom sa predpokladalo zlúčenie západoeurópskeho ťažkého priemyslu.***

**Robert Schuman - architekt projektu európskej integrácie**

Štátnik Robert Schuman, vzdelaním právnik a francúzsky minister zahraničných vecí v rokoch 1948 až 1952, sa považuje za jedného zo zakladateľov zjednotenej Európy.

***V spolupráci s Jeanom Monnetom pripravil medzinárodne uznávaný Schumanov plán, ktorý zverejnil 9. mája 1950. Tento deň sa považuje za zrod Európskej únie. Navrhol spoločnú kontrolu výroby uhlia a ocele, najdôležitejších surovín pre zbrojársky priemysel. Základná myšlienka spočívala v tom, že ak niekto nemá kontrolu nad výrobou uhlia a ocele, nie je schopný viesť vojnu.***

1. **Členské štáty EÚ**



1. **Hlavné inštitúcie EÚ**

**Európsky parlament**

Úloha: priamo volený orgán EÚ s legislatívnou, kontrolnou a rozpočtovou zodpovednosťou

Sídlo: Štrasburg (Francúzsko), Brusel (Belgicko), Luxemburg (Luxembursko)

Rada Európskej únie

Úloha: zastupuje hlas vlády krajín EÚ, prijíma právne predpisy a koordinuje politiky Únie

Členovia: ministri z každej krajiny EÚ, podľa oblasti politiky, o ktorej sa má diskutovať

Sídlo: Brusel (Belgicko)

**Európska komisia**

Úloha: podporuje všeobecné záujmy EÚ prostredníctvom navrhovania a presadzovania právnych predpisov, ako aj vykonávania politík a rozpočtu EÚ

Členovia: tím alebo kolégium komisárov, 1 z každej krajiny EÚ

Sídlo: Brusel (Belgicko)

**Európska centrálna banka (ECB)**

Úloha: riadi euro, udržiava stabilné ceny a vedie hospodársku a menovú politiku EÚ

Sídlo: Frankfurt (Nemecko)

**Súdny dvor Európskej únie**

Úloha: Zabezpečuje rovnaký výklad a uplatňovanie právnych predpisov EÚ v každej krajine EÚ, zabezpečuje dodržiavanie právnych predpisov EÚ zo strany krajín a inštitúcií EÚ.

Sídlo: Luxemburg (Luxembursko)

1. **Európska menová únia**

Hoci všetky krajiny EÚ sú súčasťou hospodárskej a menovej únie (EMU), 19 z nich nahradilo svoju národnú menu jednotnou menou, t. j. eurom. Tieto krajiny spolu tvoria tzv. eurozónu.

* Rakúsko
* Belgicko
* Cyprus
* Estónsko
* Fínsko
* Francúzsko
* Nemecko
* Grécko
* Írsko
* Taliansko
* Lotyšsko
* Litva
* Luxembursko
* Malta
* Holandsko
* Portugalsko
* Slovensko
* Slovinsko
* Španielsko

Aby mohol členský štát EÚ vstúpiť do eurozóny, musí splniť tzv. **konvergenčné kritériá.**

1. **Slovensko a euro**

**Používame** od 1.1.2009

**Slovenské strany euromincí**

|  |  |
| --- | --- |
| **2 eurá**2 eurá – národná strana  | **1 euro**1 euro – národná strana |

**Dvojkríž na trojvrší** je erbovým znamením štátneho znaku, jedného zo štátnych symbolov Slovenskej republiky. Dvojkríž je rozvrhnutý do kruhovej plochy. Jej pozadie tvorí reliéf štylizovaných skál, ktoré sú vyjadrením stálosti a pevnosti štátu.

|  |  |  |
| --- | --- | --- |
| **50 centov**50 centov | **20 centov**20 centov | **10 centov**10 centov |

**Bratislavský hrad** je charakteristickou dominantou hlavného mesta Slovenskej republiky Bratislavy. Je národnou kultúrnou pamiatkou, patrí k najznámejším symbolom Bratislavy a je jej najnavštevovanejšou pamätihodnosťou. Do motívu hradu je zakomponovaný štátny znak, jeden z oficiálnych štátnych symbolov Slovenskej republiky.

|  |  |  |
| --- | --- | --- |
| **5 centov**5 centov | **2 centy**2 centy | **1 cent**1 cent |

**Kriváň**
Tatranský štít Kriváň je spätý s významnými udalosťami slovenského národa. Ako cieľ národných vychádzok štúrovcov zohral významnú úlohu v boji za národné uvedomenie. V jeho oblasti prebiehali boje za slobodu počas Slovenského národného povstania. Stal sa preto symbolom ochrany svojbytnosti slovenského národa a jeho historického územia.

1. **Čo umožňuje program Erasmus+**

Každý rok sa viac ako 400 000 mladých ľudí rozhodne študovať alebo venovať osobnému rozvoju v iných európskych krajinách s podporou programu EÚ Erasmus+ pre vzdelávanie, odbornú prípravu, mládež a šport.

**Erasmus+** je nový program Európskej únie, ktorý podporuje aktivity v oblasti vzdelávania, odbornej prípravy, mládeže a športu počas programového obdobia v rokoch 2014-2020.

**Erasmus+** poskytuje granty pre široké spektrum akcií a aktivít v oblasti v oblasti vzdelávania, odbornej prípravy, mládeže a športu. Program dáva príležitosť študentom, žiakom odbornej prípravy, pedagogickým zamestnancom, pracovníkom s mládežou a dobrovoľníkom stráviť obdobie v zahraničí a zlepšiť tak svoje poznatky, zručnosti a zamestnateľnosť. Program podporuje organizácie, ktoré sa môžu zapájať do projektovej spolupráce a v rámci partnerstiev zdieľať inovácie vo vzdelávaní, odbornej príprave a mládeže. Nová akcia Šport podporuje aktivity v rámci masového športu a prostredníctvom cezhraničnej spolupráce bude riešiť aj problémy ako doping, násilie a rasizmus.